b'\n_START_ARTICLE_\nGazuoto vandens pardavimo automatas\n_START_PARAGRAPH_\nGazuoto vandens pardavimo automatas \xe2\x80\x93 prekybos automatas, kuris parduoda ar gamina ir parduoda pilstomus gazuotus g\xc4\x97rimus.\n_START_SECTION_\nIstorija\n_START_PARAGRAPH_\nSaturatorius (aparatas skys\xc4\x8diams prisotinti anglies dioksidu), tinkantis gaminti gazuot\xc4\x85 vanden\xc4\xaf, buvo sukurtas 1783 m. laikrodininko i\xc5\xa1 \xc5\xbdenevos Johano Jakobo \xc5\xa0veperio. V\xc4\x97liau Anglijoje jis \xc4\xafk\xc5\xabr\xc4\x97 kompanij\xc4\x85, kuri pardavin\xc4\x97jo gazuot\xc4\x85 vanden\xc4\xaf. 1832 m. JAV imigrantas D\xc5\xbeonas Metjusas patobulino saturatori\xc5\xb3 ir prad\xc4\x97jo pardavin\xc4\x97ti gazuoto vandens automatus. Automatai buvo paklaus\xc5\xabs tarp vaistinink\xc5\xb3, kurie pardavin\xc4\x97jo gazuot\xc4\x85 vanden\xc4\xaf savo klientams ._NEWLINE_Gazuoto vandens pardavimo automatai buvo labai paplit\xc4\x99 TSRS teritorijoje, taip pat ir Lietuvos TSR. Maskvoje buvo pastatyta apie 10 t\xc5\xabkstan\xc4\x8di\xc5\xb3 gazuoto vandens pardavimo automat\xc5\xb3. J\xc5\xb3 buvo ir kit\xc5\xb3 miest\xc5\xb3 gatv\xc4\x97se ir vie\xc5\xa1ose vietose (stotyse, kino teatr\xc5\xb3 foj\xc4\x97 ir t. t.)._NEWLINE_Stiklin\xc4\x97 gazuoto vandens be sirupo kainavo 1 kapeik\xc4\x85, su sirupu - 3 kapeikas._NEWLINE_Automatuose b\xc5\xabdavo briaunuotos stiklin\xc4\x97s. Visuose automatuose buvo \xc4\xafrengtas ir plovimo \xc4\xafrenginys, kurio veikimo principas buvo toks: apverst\xc4\x85 stiklin\xc4\x99 pad\xc4\x97jus ant \xc4\xafrenginio ir paspaudus i\xc5\xa1tryk\xc5\xa1ta vandens srov\xc4\x97, kuri plauna stiklin\xc4\x99; vanduo b\xc4\x97ga tol, kol laikomas prispaustas \xc4\xafrenginys. Kartais ant stiklini\xc5\xb3 likdavo l\xc5\xabp\xc5\xb3 da\xc5\xbe\xc5\xb3, ne\xc5\xa1vari\xc5\xb3 pir\xc5\xa1t\xc5\xb3 \xc5\xbeym\xc4\x97s._NEWLINE_Saugant, kad stiklini\xc5\xb3 nepavogt\xc5\xb3, daug kur stiklines surinkdavo, o pat\xc4\xaf automat\xc4\x85, saugant nuo vandalizmo, nak\xc4\x8diai u\xc5\xberakindavo. Retais atvejais stiklini\xc5\xb3 visai neb\xc5\xabdavo, tada neturintis savo stiklin\xc4\x97s negal\xc4\x97davo pasinaudoti automatu. Kai kurie \xc5\xbemon\xc4\x97s eidavo gerti ne\xc5\xa1damiesi savo stiklines._NEWLINE_Nors gazuotas vanduo be sirupo ar su sirupu kainavo nebrangiai, \xc5\xbemon\xc4\x97s bandydavo apgauti automat\xc4\x85. Da\xc5\xbeniausiai apgavimo b\xc5\xabdas \xc4\xaf j\xc4\xaf vietoj monetos \xc4\xafmesti kit\xc4\x85 pana\xc5\xa1\xc5\xb3 \xc4\xaf j\xc4\x85 daikt\xc4\x85. Tai daugiau buvo ne vagyst\xc4\x97, o d\xc5\xbeiaugsmas, kad pavyko apgauti technik\xc4\x85._NEWLINE_Seni gazuoto vandens automatai buvo statomi ir gamykl\xc5\xb3, pvz., kar\xc5\xa1t\xc5\xb3j\xc5\xb3 cech\xc5\xb3, viduje. Norint jais pasinaudoti, tereik\xc4\x97jo tik paspausti mygtuk\xc4\x85. Jie da\xc5\xbeniausiai tiekdavo tik gazuot\xc4\x85 vanden\xc4\xaf be sirupo.\n_START_SECTION_\nPotarybiniai laikai\n_START_PARAGRAPH_\nAugant infliacijai automat\xc5\xb3 aptarnavimas tapo nerentabilus. \xc4\xaevairiuose miestuose j\xc5\xb3 likimas labai pana\xc5\xa1us: vienuose stov\xc4\x97jo sulau\xc5\xbeyti, kituose, pvz., Vilniuje, buvo surinkti. Gazuoto vandens automatus prad\xc4\x97jo gaminti Rusijos gamykla \xe2\x80\x9eAutomatproizvodstvo\xe2\x80\x9c (rus. \xd0\x90\xd0\xb2\xd1\x82\xd0\xbe\xd0\xbc\xd0\xb0\xd1\x82\xd0\xbf\xd1\x80\xd0\xbe\xd0\xb8\xd0\xb7\xd0\xb2\xd0\xbe\xd0\xb4\xd1\x81\xd1\x82\xd0\xb2\xd0\xbe) ir Kijevo gamykla \xe2\x80\x9eTomak\xe2\x80\x9c._NEWLINE_Kai kuriose buvusio tarybinio lagerio valstyb\xc4\x97se (Rusijoje, Kazachstane ir Moldovoje) naudojami automatai, prarad\xc4\x99 savo automatines funkcijas. Jie stovi turguose, ir pardav\xc4\x97jos pa\xc4\x8dios paspaudusios mygtuk\xc4\x85 \xc5\xbemon\xc4\x97ms pripila gazuoto vandens, o jie gali sumok\xc4\x97ti ir kupi\xc5\xabromis, arba parduodami \xc5\xbeetonai tik konkre\xc4\x8diam automatui.\n_START_SECTION_\nGazuoto vandens automato konstrukcija ir veikimo principas\n_START_PARAGRAPH_\nAutomatas susideda i\xc5\xa1 toki\xc5\xb3 dali\xc5\xb3: ekranas, valdymo skydas, monet\xc5\xb3 pri\xc4\x97mimo mechanizmas, g\xc4\x97rimo gaminimo \xc4\xafrenginys, g\xc4\x97rimo pylimo \xc4\xafrenginys. G\xc4\x97rimo gaminimo \xc4\xafrenginys susideda i\xc5\xa1 dozatoriaus, mai\xc5\xa1ytuvo, saturatoriaus ir transportavimo \xc4\xafrenginio. Automate gali b\xc5\xabti \xc5\xa1aldymo \xc4\xafrenginys. Dabartiniai automatai i\xc5\xa1duoda vienkartines stiklines._NEWLINE_Automatai gali i\xc5\xa1sijungti pasibaigus vandeniui, anglies dioksidui, vienkartin\xc4\x97ms stiklin\xc4\x97ms.'